Storstreik avverget etter maratonforhandlinger 
Fellesforbundet (LO) og Norsk Industri (NHO) er enige om en ramme på 5,2 prosent etter å ha meglet over 19 timer på overtid.  – Dette er en stor seier, sier Fellesforbund-leder Jørn Eggum. Her er hovedpunktene i avtalen: Senere søndag kveld opplyser også Parat at de har kommet til enighet med Norsk Industri. Også organisasjonen, som er atskillig m indre enn Fellesforbundet, takket ja til en lønnsramme på 5,2 prosent. – Alt tilsier at medlemmer og ansatte gjennom dette oppgjøret får en lønnsvekst som er høyere en prisveksten, sier Parats forhandlingsleder, Kjell Morten Aune.
 
  – Stolt Om tilleggene hos storebror Fellesforbundet, sier leder Jørn Eggum: – Vi har avtalt et høyt sentralt tillegg, et ekstra tillegg for de med lav inntekt og en særlig økning til våre folk som jobber offshore. Dette blir et lønnsoppgjør som merkes i lommeboken til våre medlemmer, sier Eggum. Han legger til: – Jeg er stolt over at vi nå leverer et resultat som vil bidra til å løfte arbeidsfolk i Norge, etter tre år med reallønnsnedgang. Dette er også et rettferdig lønnsoppgjør, hvor lavtlønte løftes og vi sørger for mindre forskjeller. Motparten fra arbeidsgiversiden, Knut Sunde i Norsk Industri, er også fornøyd, selv om han mener oppgjøret ble dyrt. – Norges Bank kan det helt med ro – Vi har greid å finne en løsning, samtidig som dette har vært vanskelig for en arbeidsgiverorganisasjon. Vi har landet på et oppgjør som på vegne av bedriftene er for dyrt. Samtidig er det så  «ikke-dyrt» at Norges Bank bare kan ta det helt med ro. Det vil ikke ødelegge for rentesettingen, så Jørn kan sove godt med tanke på sine egne og rentekostnadene til ansatte i industrien, sa Sunde. Og en litt smaløyd Jørn Eggum, hadde bare ett ord i sitt svar da VG spurte hva han skulle gjøre etter meglingen drøyt 19 timer over meglingsfristen ved midnatt lørdag: – Sove! Han var også tilfreds med følgende utkomme av meglingen: Dette betyr det for deg Dette betyr oppgjøret i kroner og øre, hvis de ansatte i de ulike sektorene i Norge også får 5,2 prosent (før skatt): Industriarbeidere (snittlønn 571.900 kr): 29 739 kroner i lønnstillegg. Industrifunksjonærer (snittlønn 915.400): 47.601 kroner i lønnstillegg. Ansatte i varehandelen (629.900): 32.755 kroner i tillegg. Finansansatte (812.500): 42.250 kr i tillegg. Statsansatte (712.000): 37.024 kr i tillegg. Kommuneansatte (611.600): 31. 803 kr i tillegg. Helseansatte (723.400): 37.619 kr i tillegg.  Takker regjeringen Riksmekler Mats Ruland takker regjeringen for dens bidrag i meglingen. – Etter ønske fra partene har regjeringen sagt seg villig til å engasjere seg i videreutvikling av etter- og videreutdanning for frontfaget, der man i fellesskap skal lage reformer som svarer ut behovet for arbeidstager- og arbeidsgiversiden, sier han på pressekonferansen. Partene har meglet på overtid siden midnatt. Ved siden av lønn, har spesielt meglingen om mulig etter- og videreutdanningsreform tatt tid. De siste årene har de ansatte også fått lønnstillegg som har ligget over antatt prisvekst, men prisene har utover året steget mer enn antatt, slik at resultatet har blitt reallønnsnedgang. Men tendensen i år er at prisveksten er på vei ned, så norske arbeidstagere kan håpe på at de faktisk får mer å rutte med. – Vi har fått et oppgjør på 5,2 prosent som Riksmekleren sier. Det betyr at det skal gå mye galt hvis ikke vi i år skal kunne ta igjen mye av det tapte og samtidig få styrket kjøpekraften vår. Men vel så viktig har vært det at vi løfter i bånn, vi minimaliserer forskjellene i samfunnet, sier Eggum på pressekonferansen.. Meglingen gikk inn i sin avgjørende fase lørdag kveld, men allerede lørdag ettermiddag signaliserte Riksmekleren at de trolig måtte megle på overtid. Og det tok tid. De forhandlet videre utover søndag formiddag og ettermiddag, uten at særlig mye lekket ut. – Vi har hatt en veldig konstruktiv og fin diskusjon, samtidig som vi har kranglet så busta fyker. Og det er egentlig sånn det skal være, sier Knut Sunde fra Norsk Industri. Han mener oppgjøret ikke vil ødelegge for rentesettingen. – Hadde vi landet et par-tre tideler over, hadde jeg vært bekymret. Men der skal Fellesforbundet ha honnør for å finne en hårfin balanse mellom å ville ha, men tilpasse det storsamfunnet, sier Sunde. LO-lederen gratulerer LO-leder Peggy Hessen Følsvik gratulerer Fellesforbundet med godt resultat. – Det er et godt oppgjør, som sikrer økt kjøpekraft for brede grupper og bidrar til å gjøre økonomien litt enklere for mange av våre medlemmer. Men tariffoppgjøret er ikke over med dette, sier hun. – Nå skal forbund over i alle deler av arbeidslivet forhandle med sine motparter. Fellesforbundet har sørget for et godt utgangspunkt for de tariffoppgjørene som følger etter, legger hun til. Meglingsfristen gikk ut klokken 24.00 lørdag men partene fortsatte altså meglingen. LO og Parat hadde varslet at rundt 15300 ansatte i disse bedriftene ville bli tatt ut i streik, hvis de ikke kom til enighet med motparten Norsk Industri (NHO). Foran årets oppgjør krevde Fellesforbundet og LO at deres medlemmer i år skulle få reallønnsvekst, altså at lønningene stiger mer enn prisveksten, som er anslått til 4,1 prosent. Forhandlinger i kø fremover På LOs grunnplan var forventningene mye høyere. Etter flere år med reallønnsnedgang, hvor prisveksten har spist opp det som ble gitt i lønnsøkning, var det klare forventninger på grasrota i LO om at tillegget i år burde ligge på minst fem prosent. Også i Fellesforbund-leder Jørn Eggums forhandlingsdelegasjon var det flere som åpent tok til orde for det. Nå som rammene for årets oppgjør er lagt, står forhandlingene og meglingene i kø, hvor Spekter og Virke starter 9. april. Stats-seier i fjor Det er ikke gitt at disse oppgjørene ender på resultatet som Fellesforbundet og Norsk Industri nå har kommet frem til. I fjor fikk blant annet de statsansatte mye mer enn det LO forhandlet frem i frontfagsforhandlingene for industrien.
Fellesforbundet (LO) og Norsk Industri (NHO) er enige om en ramme på 5,2 prosent etter megling på overtid Det kommer en etter- og videreutdanningsreform, med regjeringen på laget som støttespiller. Reallønnsvekst på 1,1 prosent med en anslått prisvekst på 4,1 prosent. Bedringer i reisebestemmelser og offshoretillegg. Økt kjøpekraft for brede grupper, bidrar til mindre økonomisk press for mange medlemmer.